CELEX: 32021R1821
Language: ro
Date: 2021-10-18 00:00:00
Title: Regulamentul de punere în aplicare (UE) 2021/1821 al Comisiei din 18 octombrie 2021 de acceptare a unei cereri de acordare a tratamentului de nou producător-exportator cu privire la măsurile antidumping definitive instituite la importurile de articole de masă și de articole de bucătărie din ceramică originare din Republica Populară Chineză și de modificare a Regulamentului de punere în aplicare (UE) 2019/1198

19.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 369/5
               
            
         REGULAMENTUL DE PUNERE ÎN APLICARE (UE) 2021/1821 AL COMISIEI
         din 18 octombrie 2021
         de acceptare a unei cereri de acordare a tratamentului de nou producător-exportator cu privire la măsurile antidumping definitive instituite la importurile de articole de masă și de articole de bucătărie din ceramică originare din Republica Populară Chineză și de modificare a Regulamentului de punere în aplicare (UE) 2019/1198
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (denumit în continuare „regulamentul de bază”) (1),
         având în vedere Regulamentul de punere în aplicare (UE) 2019/1198 al Comisiei din 12 iulie 2019 de instituire a unei taxe antidumping definitive la importurile de articole de masă și articole de bucătărie din ceramică originare din Republica Populară Chineză (2), în special articolul 2,
         întrucât:
         A.   MĂSURI ÎN VIGOARE
         
         
                     (1)
                  
                  
                     La 13 mai 2013, Consiliul a instituit o taxă antidumping definitivă asupra importurilor de articole de masă și de articole de bucătărie din ceramică („produsul în cauză”) originare din Republica Populară Chineză („RPC”), prin Regulamentul de punere în aplicare (UE) nr. 412/2013 al Consiliului („regulamentul inițial”) (3).
                  
               
                     (2)
                  
                  
                     La 12 iulie 2019, în urma unei reexaminări în perspectiva expirării măsurilor în temeiul articolului 11 alineatul (2) din regulamentul de bază, Comisia a prelungit cu încă cinci ani măsurile din regulamentul inițial, prin Regulamentul de punere în aplicare (UE) 2019/1198 al Comisiei.
                  
               
                     (3)
                  
                  
                     La 28 noiembrie 2019, în urma unei anchete anticircumvenție, în conformitate cu articolul 13 alineatul (3) din regulamentul de bază, Comisia a modificat Regulamentul de punere în aplicare (UE) 2019/1198 prin Regulamentul de punere în aplicare (UE) 2019/2131 al Comisiei (4).
                  
               
                     (4)
                  
                  
                     Pentru anchetarea producătorilor-exportatori din RPC, în cadrul anchetei inițiale s-a aplicat eșantionarea, în conformitate cu articolul 17 din regulamentul de bază.
                  
               
                     (5)
                  
                  
                     Pentru producătorii-exportatori din RPC incluși în eșantion, Comisia a instituit niveluri individuale ale taxei antidumping, cuprinse între 13,1 % și 23,4 % (5), asupra importurilor de produs în cauză. Pentru producătorii-exportatori cooperanți care nu au fost incluși în eșantion, a fost instituit un nivel al taxei de 17,9 %. Producătorii-exportatori cooperanți care nu au fost incluși în eșantion sunt enumerați în anexa I la Regulamentul de punere în aplicare (UE) 2019/1198, astfel cum a fost modificată prin Regulamentul (UE) 2019/2131. În plus, s-a instituit un nivel al taxei de 36,1 % la nivelul întregii țări pentru produsul în cauză provenit de la societățile comerciale din RPC care fie nu s-au făcut cunoscute, fie nu au cooperat la anchetă.
                  
               
                     (6)
                  
                  
                     În conformitate cu articolul 2 din Regulamentul (UE) 2019/1198, Comisia poate modifica anexa I la regulamentul respectiv, acordând unui nou producător-exportator nivelul taxei aplicabile societăților comerciale cooperante neincluse în eșantion, și anume nivelul taxei medii ponderate de 17,9 %, oricărui nou producător-exportator din RPC care îi furnizează Comisiei suficiente elemente de probă care să ateste că:
                     
                                 (a)
                              
                              
                                 nu a exportat produsul în cauză către Uniune în cursul perioadei de anchetă pe baza căreia s-au instituit măsurile, și anume 1 ianuarie 2011-31 decembrie 2011 („perioada anchetei inițiale”);
                              
                           
                                 (b)
                              
                              
                                 nu este afiliat niciunui exportator sau producător din China care face obiectul măsurilor antidumping instituite prin Regulamentul (UE) 2019/1198 și
                              
                           
                                 (c)
                              
                              
                                 a exportat efectiv în Uniune produsul în cauză sau și-a asumat o obligație contractuală irevocabilă de a exporta o cantitate importantă în Uniune după încheierea perioadei anchetei inițiale.
                              
                           
               B.   CEREREA DE ACORDARE A TRATAMENTULUI DE NOU PRODUCĂTOR-EXPORTATOR
         
         
                     (7)
                  
                  
                     Societatea comercială Liling Taichang Ceramics Co., Ltd. („Taichang” sau „solicitantul”) a depus o cerere la Comisie pentru a i se acorda tratamentul de nou producător-exportator („TNPE”) și, prin urmare, pentru a i se aplica nivelul taxei aplicabile societăților cooperante din RPC care nu au fost incluse în eșantion, și anume 17,9 %. Solicitantul a susținut că îndeplinește toate cele trei condiții prevăzute la articolul 2 din Regulamentul de punere în aplicare (UE) 2019/1198.
                  
               
                     (8)
                  
                  
                     Pentru a stabili dacă solicitantul îndeplinește condițiile pentru acordarea TNPE, în conformitate cu articolul 2 din Regulamentul de punere în aplicare (UE) 2019/1198 („condițiile TNPE”), Comisia a trimis mai întâi un chestionar solicitantului, cerând dovezi din care să reiasă că îndeplinește condițiile TNPE.
                  
               
                     (9)
                  
                  
                     În urma analizării răspunsurilor la chestionar, Comisia a solicitat informații și documente justificative suplimentare, care au fost furnizate de solicitant.
                  
               
                     (10)
                  
                  
                     Comisia a căutat să verifice toate informațiile pe care le-a considerat necesare pentru a stabili dacă solicitantul întrunește condițiile TNPE. În acest scop, Comisia a analizat dovezile prezentate de solicitant în răspunsul său la chestionar, prin consultarea mai multor baze de date online, printre care Qichacha (6), precum și prin verificarea încrucișată a informațiilor furnizate de societatea comercială respectivă cu informațiile disponibile publicului pe internet. În paralel, Comisia a informat, de asemenea, industria de profil din Uniune cu privire la cererea solicitantului și a invitat-o să prezinte eventuale observații, dacă este necesar. Industria din Uniune a prezentat observații care au fost luate în considerare.
                  
               C.   ANALIZAREA CERERII
         
         
                     (11)
                  
                  
                     În ceea ce privește condiția prevăzută la articolul 2 litera (a) din Regulamentul de punere în aplicare (UE) 2019/1198, ca solicitantul să nu fi exportat produsul în cauză în Uniune în cursul perioadei de anchetă pe baza căreia s-au instituit măsurile, și anume în timpul anchetei, Comisia a stabilit că solicitantul nu exista în calitate de societate comercială în acel moment. Statutul societății comerciale Taichang și licența sa comercială datează din luna martie 2016. Prin urmare, solicitantul nu ar fi putut exporta produsul în cauză către Uniune în timpul perioadei de anchetă și, astfel, îndeplinește această condiție.
                  
               
                     (12)
                  
                  
                     În ceea ce privește condiția prevăzută la articolul 2 litera (b) din Regulamentul de punere în aplicare (UE) 2019/1198, ca solicitantul să nu fie afiliat niciunui exportator sau producător care face obiectul măsurilor antidumping instituite prin Regulamentul (UE) 2019/1198 în timpul anchetei, Comisia a stabilit că Taichang nu este afiliată niciunuia dintre producătorii-exportatori chinezi care fac obiectul măsurilor antidumping. Potrivit Qichacha, principalul acționar al Taichang, domnul Zhou Jianxiang, nu are în proprietate sau nu deține acțiuni în nicio societate comercială care desfășoară activități de producție, de prelucrare, de vânzare sau de achiziționare a produsului în cauză în afară de Taichang. Restul acțiunilor societății sunt deținute de societatea afiliată Liling Taichang Carton Factory (denumită în continuare „Taichang Carton”), al cărei acționar unic este, de asemenea, domnul Zhou Jianxiang.
                  
               
                     (13)
                  
                  
                     Taichang Carton, înființată în ianuarie 2014, adică după perioada anchetei inițiale, a fost implicată în prelucrarea produsului în cauză pentru societăți terțe până în martie 2017. În martie 2017, Taichang Carton a transferat instalațiile de producție relevante solicitantului, reprezentând aportul său de capital în calitate de acționar. Ulterior, Taichang Carton și-a încetat propria activitate economică. Comisia nu a identificat nicio relație, astfel cum este definită în Regulamentul de punere în aplicare (UE) 2015/2447 al Comisiei (7). Prin urmare, solicitantul îndeplinește această condiție.
                  
               
                     (14)
                  
                  
                     În ceea ce privește condiția prevăzută la articolul 2 litera (c) din Regulamentul de punere în aplicare (UE) 2019/1198, ca solicitantul să fi exportat efectiv în Uniune produsul în cauză sau să își fi asumat o obligație contractuală irevocabilă de a exporta o cantitate importantă în Uniune după perioada anchetei inițiale, Comisia a stabilit, în timpul anchetei, că solicitantul a efectuat exporturi către Uniune în 2019 și în 2020, prin urmare, după perioada anchetei inițiale. Solicitantul a prezentat facturi, conosamente și chitanțe de plată pentru trei comenzi plasate de o societate din Franța. Prin urmare, solicitantul îndeplinește această condiție.
                  
               
                     (15)
                  
                  
                     Așadar, solicitantul îndeplinește toate cele trei condiții pentru acordarea TNPE, astfel cum se prevede la articolul 2 din Regulamentul de punere în aplicare (UE) 2019/1198, așa încât cererea trebuie acceptată. În consecință, solicitantul trebuie să facă obiectul unei taxe antidumping de 17,9 % pentru societățile comerciale cooperante care nu au fost incluse în eșantionul anchetei inițiale.
                  
               D.   COMUNICAREA CONSTATĂRILOR
         
         
                     (16)
                  
                  
                     Solicitantul și industria de profil din Uniune au fost informați cu privire la faptele și la considerentele esențiale pe baza cărora s-a considerat adecvat să se acorde societății comerciale Liling Taichang Ceramics Co., Ltd. taxa antidumping aplicabilă societăților comerciale cooperante care nu au fost incluse în eșantionul anchetei inițiale.
                  
               
                     (17)
                  
                  
                     Părților li s-a acordat posibilitatea de a prezenta observații. Nu s-au primit observații.
                  
               
                     (18)
                  
                  
                     Prezentul regulament este conform cu avizul comitetului instituit prin articolul 15 alineatul (1) din Regulamentul (UE) 2016/1036,
                  
               ADOPTĂ PREZENTUL REGULAMENT:
         
            Articolul 1
            Următoarea societate comercială este adăugată în anexa I la Regulamentul de punere în aplicare (UE) 2019/1198, care conține lista societăților comerciale cooperante neincluse în eșantion:
            
                        Societate
                     
                     
                        Cod adițional TARIC
                     
                  
                        Liling Taichang Ceramics Co., Ltd.
                     
                     
                        C685
                     
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 octombrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 176, 30.6.2016, p. 21.
         
            (2)  JO L 189, 15.7.2019, p. 8.
         
            (3)  JO L 131, 15.5.2013, p. 1.
         
            (4)  JO L 321, 12.12.2019, p. 139.
         
            (5)  După adoptarea Regulamentului (UE) 2019/2131, nivelurile individuale s-au situat între 13,1 % și 18,3 %.
         
            (6)  Qichacha este o bază de date privată cu scop lucrativ, cu capital chinezesc, care furnizează consumatorilor/profesioniștilor date comerciale, informații privind creditele și analize privind întreprinderi private și publice cu sediul în China.
         
            (7)  Articolul 127 din Regulamentul de punere în aplicare (UE) 2015/2447 al Comisiei (JO L 343, 29.12.2015, p. 558) (Codul vamal al UE), prevede că două persoane sunt considerate a fi afiliate dacă este îndeplinită una dintre următoarele condiții: (a) una dintre ele face parte din conducerea sau consiliul de administrație al întreprinderii celeilalte persoane; (b) au calitatea juridică de asociați; (c) una este angajatorul celeilalte; (d) o terță parte posedă, controlează sau deține direct sau indirect 5 % sau mai mult din acțiunile sau părțile emise cu drept de vot de ambele persoane; (e) în cazul în care unul dintre ei îl controlează, în mod direct sau indirect, pe celălalt; (f) ambele sunt controlate în mod direct sau indirect de către o terță persoană; (g) împreună, controlează direct sau indirect o terță persoană; (h) sunt membre ale aceleiași familii. Persoanele care sunt asociate în afaceri în sensul că una dintre ele este agentul, distribuitorul sau concesionarul exclusiv al celeilalte, indiferent de denumirea utilizată, sunt considerate afiliate numai dacă se încadrează în unul din criteriile menționate în teza anterioară.